ኢትዮጵያ የማኑፋክቸሪንግ ማዕከል ለመሆን ለያዘችው ዕቅድ የግሉን ዘርፍ በስፋት ታሳትፋለች – ጠቅላይ ሚኒስትር ኃይለማርያም
ኢትዮጵያ ከ10 ዓመታት በኋላ የአፍሪካ የማኑፋክቸሪንግ ማዕከል ለመሆን ለያዘችው ዕቅድ የግሉን ዘርፍ በስፋት ታሳትፋለች ሲሉ ጠቅላይ ሚኒስትር ኃይለማርያም ደሳለኝ ገለጹ። ጠቅላይ ሚኒስትሩ ይህንን የገለጹት ከሦስተኛው የፋይናንስ ለልማት ጉባዔ ጎን ለጎን  “በማደግ ላይ ያለች ኢትዮጵያ” በሚል ርዕስ የኢትዮጵያን የኢንቨስትመንት መስክ ለማስተዋወቅ በተዘጋጀ መድረክ ላይ ነው።“የኢትዮጵያ መንግስት በድህረ 2015 የልማት አጀንዳ የግሉ ዘርፍ ቁልፍ የልማት አጋርና የዕድገት ሞተር መሆኑን ያምናል” ያሉት አቶ ኃይለማርያም የውጭም ሆነ የአገር ውስጥ ባለሃብቶች በኢትዮጵያ የኢንቨስትመንት ዘርፍ በመሳተፍ በዘላቂ የልማት ግቦችና አገሪቱ ለያዘችው የልማት ግብ ቁልፍ ሚና እንዲጫወቱ ጥሪ አቅርበዋል።“ለበርካታ ዓመታት ባለመረጋጋት ስትታመስ የነበረችው ኢትዮጵያ ዛሬ የሰላምና መረጋጋት ምልክት ለመሆን በቅታለች፤ የዓለም ኢኮኖሚ በቀውስ ውስጥ በነበረበት ወቅት ፈጣን ዕድገት በማስመዝገብ ከ10 የዓለም ፈጣን ዕድገት ካላቸው አገራት አንዷ ለመሆን በቅታለች” ብለዋል።መንግስት 70 በመቶ የሚሆነው ዓመታዊ በጀቱን ልማትን ለሚያፋጥኑ እንደ ትምህርት፣ ግብርና፣ ትራንስፖርትና ለታዳሽ ኃይል ልማት እንደሚያውል ገልጸው የኢኮኖሚውን ተወዳዳሪነት ለማሳደግም በታዳሽ ኃይል ልማት ላይ በስፋት እተሰራ መሆኑንም ነው የተናገሩት።በአፍሪካ ትልቁ የንፋስ ኃይል ማመንጫ ፕሮጀክት በቅርቡ ሥራ መጀመሩንና ሌሎች ሁለት ተመሳሳይ ፕሮጀክቶች ኃይል እያመነጩ መሆኑን ያስታወሱት ጠቅላይ ሚኒስትሩ ከዓለም ታላላቅ የኃይል ማመንጫ ፕሮጀክቶች አንዱ የሆነውንታላቁ የኢትዮጵያ ህዳሴ ግድብን በመገንባት ላይ ያለችው ኢትዮጵያ ለባለሃብቶች የኤሌክትሪክ ኃይልን በቀላል ዋጋ ማቅረብ እንደምትችልም ለታዳሚዎች አብራርተዋል።በኤሌክትሪክ ኃይል የሚሰራው የኢትዮ – ጂቡቲ የባቡር መስመርም በዘንድሮው የፈረንጆች ዓመት ተጠናቅቆ አገልግሎት መስጠት እንደሚጀምርም ነው የተናገሩት።“እስካሁን የተገኙ ስኬቶች ይበልጥ እንድንሰራ መነሳሳትን የሚፈጥሩ ናቸው” ያሉት አቶ ኃይለማርያም በዚህም አገሪቱ በረጅም ጊዜ ዕቅድ ህዳሴዋን ለማረጋገጥ በመካከለኛ ዘመን ዕቅድ ደግሞ ከካርቦን ልቅት የጸዳች የማኑፋክቸሪንግ ማዕከል እና የመካከለኛ ገቢ ባለቤት ለመሆን እየሰራች ነው” ብለዋል።የ2013 ሪፖርት እንደሚያመለክተው አገሪቱ ኢንቨስትመንትን በመሳብ ከአፍሪካ በሦስተኛ ደረጃ ላይ ተቀምጣለች፡፡ በፈረንጆቹ 2014 ወደ ኢትዮጵያ የገባው የውጭ ኢንቨስትመንት 1 ነጥብ 5 ቢሊዮን ዶላር ሲሆን በተያዘው ዓመት ደግሞ ከ2 ቢሊዮን ዶላር እንደሚልቅ ይገመታል።“በቀጣይም ኢትዮጵያ የውጭ ባለሃብቶችን ለመሳብ ምቹ የሆነ የኢንቨስትመንት ከባቢና ፖሊሲን ይዛ ትጠብቃችኋለች፤ መጥታቸሁ ሙዓለ ንዋያቸሁን እንድታፈሱ ትፈልጋለች” ሲሉ ጥሪ አቅርበዋል።በመድረኩ የተገኙት የዓለም ባንክ ፕሬዚዳንት ዶክተር ኪም ዮንግ በበኩላቸው ባለፉት 12 ዓመታት በአማካይ የ10 በመቶ ዕድገት በማስመዝገብ  በአስደናቂ ፍጥነት እየገሰገሰች መሆኗን አስታውቀዋል።ኢትዮጵያ ከካርበን ልቅት የጸዳ ኢኮኖሚን በመገንባት ለዓለም ምሳሌ የሚሆን ተግባር እየፈጸመች ነው ያሉት ዶክተር ኪም የዓለም ባንክም የኢትዮጵያ መንግስት ለሚያደርገው የአረንጓዴ ኢኮኖሚ እንቅስቃሴ ድጋፉን እንደሚቀጥልም ነው ያረጋገጡት።“ከ15 ዓመታት በፊት በዓለም አቀፍ ደረጃ የተያዙትን ስምንቱንም የሚሊኒየም የልማት ግቦች ኢትዮጵያ ማሳካት ትችላለች ብሎ የሚያስብ አልነበረም” ያሉት ዶክተር ኪም “አገሪቱ ግን ይህንን በአስደናቂ ሁኔታ ማሳካት ችላለች” ብለዋል።“ከ15 ዓመታት በፊት ወደ ኋላ ሄዳችሁ ብትመለከቱ በኢትዮጵያ የድህነት ደረጃው ከፍተኛ ነበር፤ አሁን ግን ይህንን በከፍተኛ ደረጃ ቀንሳለች። ከዛሬ 15 ዓመት ወደፊት ደግሞ መካከለኛ ገቢ ያላት፣ በአየር ንብረት ለውጥ መሪ የሆነችና ኢኮኖሚዋ አሁን ካለው ይልቅ በፍጥነት ያደገ አገር እንደምትሆን ይታየኛል፤ መጪው ጊዜ ለኢትዮጵያ ብሩህ ነው።” ሲሉም ነው ኪም የኢትዮጵያን የወደፊት ዕድገት የገለጹት።በኢንዱስትሪ የበለጸጉ አገራት ኢንዱስትሪያቸውን ሲያሳድጉ በአየር ንብረት ላይ ጉዳት እያደረሱ ነበር፤ የኢትዮጵያ የኢንዱስትሪ ልማት መንገድ ግን ከዚህ የተለየ ነው ብለዋል።የተፈጥሮ ኃብቶቿን ለታዳሽ ኃይል ልማትና የለማውንም ከበካይ ጋዝ የጸዳ ኃይል ለኢንዱስትሪ ልማት በማዋል በኩል አርአያ ሆናለችም ነው ያሉት።አገሪቱ በታዳሽ ኃይል ልማት ዘርፍ እያሳየች ያለችው ከፍተኛ እንቅስቃሴ የማኑፋክቸሪንግ ማዕከል ለመሆን የምታደርገውን ሩጫ ቀላል ያደርግላታልም ብለዋል ኪም።በመድረኩ “በኢትዮጵያ ኢንቨስት ለማድረግ 10 ወሳኝ ምክንያቶች” በሚል በአቶ ዘመዴነህ ንጋቱ የኢትዮጵያ የኢንቨስትመንት መስክ ምቹነት ለታዳሚዎች ተብራርቶ ቀርቧል።የሶል ሪቤልስ መስራችና ባለቤት ቤተልሄም ጥላሁንም በተሰማራችበት የጫማ ኢንዱስትሪ መስክ ያላትን ልምድና አዋጭነት ለታዳሚዎች አቅርባለች።በተጨማሪም ከመድረኩ ተሳታፊዎች ኢንቨስትመንትን፣ የአፍሪካ ዳያስፖራን፣ የግብርና ልማትን እና ሌሎችንም የተመለከቱ ጥያቄዎች ቀርበው በጠቅላይ ሚኒስትሩ ምላሽና ማብራሪያ ተሰጥቶባቸዋል።(ኢዜአ)